Angus Buchan: 'Die Here voorsien vir dié biddag' | Maroela Media
Die idee vir 'n nasionale biddag het begin met 'n video wat op WhatsApp die ronde gedoen het van 'n boer wat vra dat 'n geestelike leier in Suid-Afrika moet opstaan en die mense van die land moet lei. Die evangelis Angus Buchan beplan dié biddag vir volgende maand.
"Ek gaan draf vier dae per week," het Buchan Woensdag tydens 'n mediakonferensie die oorsprong van dié biddag verduidelik. "Toe ek die oggend gaan draf nadat ek die video gesien het, het ek met die Here daaroor gepraat. My eerste gedagte toe ek dit sien was: 'Waarom doen jy dit nie self nie?'. Die Here het egter vir my twee goed gesê. Eerstens 'It's time' en tweedens 'One million'."
"Daar is nie 'n spesifieke rede waarom ons op 22 April besluit het nie. Dit was net die eerste beskikbare datum. Bloemfontein is ook die middelpunt van die land en dit is waarom ons besluit het om dit daar te hou. Gewoonlik sou 'n byeenkoms van dié omvang 'n jaar of meer neem om te beplan. Ons doen hierdie een in twee maande," het Buchan gesê.
Volgens Buchan het hy 'n ongelooflike span wat help om dié dag moontlik te maak. "Toe ons noem dat ons dit wil doen, was daar byna onmiddellik 17 boere wat gesê het dat ons hulle plase gratis kan gebruik. Daar is vier baniere wat opgesit is, die grootste baniere wat ek nog gesien het. Een so 'n banier kos R380 000. Iemand het betaal daarvoor, ek weet nie wie nie. Ons het 'n duisend toilette nodig vir die dag. Soveel as 700 mobiele toilette en die vragmotors om dit te vervoer en die instandhouding daarvan is reeds geborg. Ons klankstelsel en platform alleen kos R6 miljoen. Die Here sal voorsien," het hy bygevoeg.
"My een seun is baie goed met statistieke. Hy verduidelik dit só: Veronderstel daar staan mense skouer teen skouer en daardie lyn is 500 m breed, vat daardie lyn mense en strek dit 2 km terug. Daardie massiewe soliede blok mense, dis omtrent soveel soos 1 miljoen. Het jy al ooit 'n miljoen mense op een plek gesien? Ek het nie. Daar gaan dalk nog meer as een miljoen opdaag. Ek weet die Here sal nie sy kinders teleurstel nie. Daar gaan omtrent 16 voertuie per sekonde daar aankom. Mense borg busse, die Here voorsien," het Buchan gesê.
Volgens Buchan sou die mediese dienste alleen R3 miljoen gekos het. "Die jong dokters van Bloemfontein het reeds aangebied om gratis te kom help. Ons het al 5 000 vrywilligers, dis regtig ongelooflik. Met ons grootste Mighty Men-konferensie het ons ses mobiele stasies met klank en skerms gehad tussen die gehoor om seker te maak almal kan hoor en sien. Vir dié biddag gaan ons 27 hê!"
Mense wat die geleentheid bywoon gaan hulle eie kos en water vir die dag moet bring. Buchan het gesê mense sal op die gras kan sit op komberse of op kampstoele. "Mense vra my oor die weer, maar ek weet nie.
"God gaan op 22 April teenwoordig wees daar. Mense sal in hul sitplekke genees word. Dit het al gebeur dat mense letterlik uit hulle rolstoele opstaan en begin loop. Dis ook hoekom ons dit nie regstreeks gaan uitsaai nie, mense mis die punt. God roep sy mense, Hy sê: 'Kom ons bid saam.' Ons moet almal daar teenwoordig wees. As jou troue geskeduleer is vir 22 April, skuif dit! Hoe wil jy getroud wees in 'n land met soveel anargie. Mense gaan daardie dag genees word van vrees, stres, angstigheid en onsedelikheid. Mense sê vir my dis vir hulle ongerieflik. Ja, dis vir my ook ongerieflik! Ons moet die ekstra myl stap, dit is 'n kritieke tyd vir ons land, ons staan voor 'n kruispad," het Buchan gesê.
"Jy wil nie hê jou kinders moet jou eendag vra: 'Pa, was jy daardie dag daar toe die Here Suid-Afrika kom besoek het?' en jy moet nee sê nie," het Buchan gesê.
Buchan het gesê die afgelope tyd was vir hom nog die moeilikste van sy lewe. "Ek was nog nooit soveel aangeval, persoonlik aangeval, soos nou nie. Ek het gelukkig 'n wonderlike span om my wat my 'beskerm' teen dié dinge. Ek stel nie belang in die kritiek nie maar ook nie in die vleiery wat ek ontvang nie. Ek spandeer meer as vyf ure per dag met die woord in my stilkamer, dis my veilige plek," het Buchan gesê.
"Die nasionale biddag gaan op 22 April by die Wilde Als plaas so vier kilometer buite Bloemfontein plaasvind. Die plaas is 2 000 ha groot." Volgens Buchan sal die SAPD en die weermag betrokke wees vir veiligheid en is daar ook kontak gemaak met private instansies.
Buchan het wel gesê die geleentheid sal opgeneem en daarna beskikbaar gemaak word. "22 April sal 'n dag wees wat generasies nog vir jare gaan onthou en oor praat".
Hoe vol van homself is die ou tog nie? Wat? Dat hy nou wragtig iets kwytraak soos, "Pa, was jy daardie dag daar toe die Here Suid-Afrika besoek het?" Wie dink die ou is hy? Geestelike leier, my voet. False profeet, deur en deur. En ek dink hy hoor stemme. Die Here besoek my nie. Hy is in my; ek hoef nie propaganda deur die media te gebruik om met Hom te kommunikeer nie. Sowaar, kan die wat heeltyd "oom Angus" dit en day wragtig bnie duer die ou sien nie? Julle wil nie. So, gaan mors maar jou tyd,… Lees meer »
Alles is in die hand van die Here. U wil sal geskied. Laat dit n GROOT getuienis wees asb Vader. Amen
What n mighty GOD we serve ons moet luister as GOD prasy en ek weet GOD gaan Suid-Afrika draai dankiey GOD vir die wonderwerk
ons God is inbeheer…elke aanval en aanslag is die gebrul van die vyand …ons vrees niks…ons gebedes het krag en soos die Skrif sê…Sy oë deurloop die hele aarde om diegene kragtig te ondersteun wie se oë op Hom gevestig is….Suid Sfrika sal genoem word PARADYS….
Nee.. nee.. nee! Ek is 'n toegewyde Christen, maar sal liewer wil sien dat al hierdie miljoene in private Afrikaanse onderrig belê word. Nie een van sy vorige biddienste kon enige iets vir die Afrikaner of Afrikaanse taal red nie. Ons situasie het intussen net verder versleg. Redding begin by jouself!